
Körforgásban a kkv-k: Mikro-, kis- és középvállalkozások és a körforgásos gazdaság koncepciója

A körforgásos gazdaság irányába történő elmozdulás az elmúlt években vált az EU környezetvédelmi és gazdaságpolitikájának egyik legfontosabb célkitűzésévé. Hazánkban a gazdaság motorjának a kkv-k számítanak, így a szerepük még inkább felértékelődik a körforgásos koncepció implementálása kapcsán.

Dolgozatomban elsőkörben elvégeztem egy szisztematikus irodalomelemzést körforgásos gazdasággal kapcsolatban a különböző tudományterületekre koncentrálva. Ezt az elemzést felhasználtam egy szakértői véleményfelméréshez, amely arra irányult, hogy a 9R modell mely szintjei a legfontosabbak, illetve legnehezebben bevezethetőek a szakértői vélemények alapján. Ennek eredményeképpen megalkottam egy modellt, amely bemutatja, hogy milyen sorrend lehet célszerű a kkv-k esetében a körforgásos gazdaság bevezetésére.

745 kkv segítségével vizsgáltam, hogyan vélekednek a körforgásos gazdaság koncepciójáról, továbbá az általam létrehozott szakértői modell mennyire bizonyul valósághűnek. Kutatásom során nagy hangsúlyt fektettem a változásmenedzsmentre, hiszen a meglévő termelési koncepció megváltoztatásában kritikus sikertényező a vezetői személyiség. Vizsgáltam, hogy a vezetői személyiség mely tényezői bizonyulnak a legfontosabbnak a körforgásos szemléletmód kialakítása során a kkv-k esetében. Továbbá kiemelkedő szerepet szántam kutatásomban a különböző méretű kkv-k vizsgálatának is.
Eredményeim azt mutatják, hogy a kkv-k jó úton haladnak a körforgásos gazdaság irányába, azonban világossá váltak olyan szempontok is, amelyek figyelemreméltóak a sikeres gyakorlatba ültetéshez. Meglepő módon nem a kockázat az elsődlegesek a kkv-k számára a körforgásos gazdaság bevezetése során.

